SKRIFTLIG FORESPØRGSEL E-3986/00

af Giovanni Pittella (PSE) til Kommissionen

(21. december 2000)

Om: Udnyttelse af midler under lov 488

- Selskabet Manguro i Parma har indgivet 452 ansøgninger under lov 488, der fordeler EU-midler om finansiering af projekter, der stort set er identiske (samme ansvarlige leder, identisk kapital, identiske finansieringsanmodninger).

- Denne fremgangsmåde har vakt stor bekymring i offentligheden, og kravet om en opklaring af sagen har fået bred tilslutning fra institutioner, fagforbund, økonomiske aktører og politikere.

- Hvis de indgivne projekter godkendes, vil de lægge beslag på en væsentlig del af de midler, der uddeles under lov 488 (industrisektoren).

- En tilsvarende fremgangsmåde vil kunne gentages for de midler under den nævnte lov, der er afsat til turisme, men der er et bredt ønske om at undgå en gentagelse af fortidens fejltrin.

- For kort tid siden oprandt 20-året for jordskælvet, som, ud over at vække erindring om eksempler på god forvaltningsskik inden for genopbygning og udvikling, også fik os til at mindes visse erhvervsfolks spekulationer og bedragerier.

Kan Kommissionen på denne baggrund oplyse, om den vil undersøge den omtalte situation og om fornødent træffe passende foranstaltninger?

Svar afgivet på Kommissionens vegne af Michel Barnier

(19. februar 2001)

Det italienske industriministerium, der har ansvaret for forvaltningen af programmet Sviluppo imprenditoriale locale i perioden 2000-2006, har fremsendt nedenstående oplysninger til Kommissionen.

Pr. 31. oktober 2000, der var sidste frist for ansøgning for 2000, var der indgivet 12 400 ansøgninger, hvoraf 452 var koordineret af konsulentvirksomheden Manguro. Sidstnævnte ansøgninger vedrørte investeringsprogrammer fremlagt af 242 forskellige virksomheder inden for mange forskellige erhvervssektorer. De har imidlertid haft fælles træk med hensyn til støtteintensitet, udgiftsrammer, samlet antal arbejdspladser, der skal oprettes, omsætning og tidsplanen for gennemførelsen. Endvidere har alle 242 virksomheder hjemsted i Emilia Romagna, samme administrator og en beskeden aktiekapital, og de er endvidere i vidt omfang inaktive og uden ansatte.

Behandlingen af de forskellige sager indledtes den 1. november 2000. Der er strenge regler for denne sagsbehandling, idet de formelle, tekniske, økonomiske og finansielle aspekter alle skal specificeres, inden der kan blive tale om at yde støtte til de mest velegnede projekter. Procedurerne i den italienske lov nr. 488/92 tillader ikke, at visse ansøgninger ikke bliver behandlet, idet hvert enkelt investeringsprogram underkastes en streng evaluering, der blandt andet omfatter virksomhedens driftssikkerhed, det foreslåede investeringsprograms tekniske og økonomiske validitet, finansieringsplanens soliditet og afsætningsmarkederne.

Ved afslutningen af denne sagsbehandling, der varer tre måneder, vil de banker, der gennemgår sagsakterne, træffe en endelig negativ eller positiv afgørelse. På denne baggrund vil der kunne foretages mere konkrete evalueringer af de forskellige investeringsprogrammer. De nuværende forskrifter indeholder de bestemmelser, der er nødvendige, for at de pågældende banker kan foretage en streng evaluering. Denne strenge evaluering gælder for alle ansøgninger, herunder dem der koordineres af selskabet Manguro, der ved anvendelse af ovennævnte procedure bliver behandlet så omhyggeligt som nødvendigt.

Kommissionen følger sagen opmærksomt, og den vil anmode de italienske myndigheder om at fremlægge resultaterne af den pågældende sagsbehandling.